b'\n_START_ARTICLE_\nGentile da Fabriano\n_START_PARAGRAPH_\nD\xc5\xbeentil\xc4\x97 da Fabrianas (arba Fabrijanas, it. Gentile da Fabriano, tikr. Gentile di Niccol\xc3\xb2 di Giovanni di Massi, apie 1370 \xe2\x80\x93 1427 m.) \xe2\x80\x93 ital\xc5\xb3 protorenesanso, ankstyvojo renesanso dailininkas. Propagavo v\xc4\x97lyv\xc4\x85j\xc4\xaf gotikin\xc4\xaf stili\xc5\xb3. \xc5\xbdymiausiu jo darbu \xc4\xafvardijamas Strozzi koply\xc4\x8dios altoriaus i\xc5\xa1tapymas Santa Trinita ba\xc5\xbeny\xc4\x8dioje Florencijoje \xe2\x80\x9eI\xc5\xa1min\xc4\x8di\xc5\xb3 pagarbinimas\xe2\x80\x9c (dabar Ufici\xc5\xb3 galerijoje).\n_START_SECTION_\nBiografija\n_START_PARAGRAPH_\nD\xc5\xbeentil\xc4\x97 da Fabrianas gim\xc4\x97, manoma, apie 1370 m. Fabriano miestelyje, nuo kurio gavo savo pravard\xc4\x99, Mark\xc4\x97s regione, tuo metu Popie\xc5\xbeiaus valstyb\xc4\x97je. D\xc5\xbeentil\xc4\x97s \xc5\xa1eima, manoma, buvo gana pasiturinti. T\xc4\x97vas Niccol\xc3\xb2 buv\xc4\x99s i\xc5\xa1simokslin\xc4\x99s, matematikas ir astronomas, 1397 m. \xc4\xafstoj\xc4\x99s \xc4\xaf vienuolyn\xc4\x85, kaip ir D\xc5\xbeentil\xc4\x97s brolis Ludovico. Nieko ne\xc5\xbeinoma apie D\xc5\xbeentil\xc4\x97s jaunyst\xc4\x99 ir mokslus. Akivaizdu, kad jis buvo paveiktas Sienos gotikin\xc4\x97s dail\xc4\x97s mokyklos. Manoma, kad mokslus i\xc5\xa1\xc4\x97jo Veronos ir Milano miestuose._NEWLINE_Apie 1400-10 m. datuojamas jo darbas prie gimtojo Fabriano esan\xc4\x8diame vienuolyne Valle Romita (\xc5\xa1iuo metu Breros pinakotekoje Milane). Numanoma, kad D\xc5\xbeentil\xc4\x97 buvo pasiek\xc4\x99s neblogos pad\xc4\x97ties tarp Italijos dailinink\xc5\xb3, k\xc4\x85 rodo plati jo darb\xc5\xb3 geografija ir darbuose da\xc5\xbenai naudojamas auksas. 1408 m. D\xc5\xbeentil\xc4\x97 buvo pirm\xc4\x85kart dokumentuotas Venecijoje, kur i\xc5\xa1tap\xc4\x97 altori\xc5\xb3, o 1409 m. sulauk\xc4\x97 u\xc5\xbesakymo Do\xc5\xbe\xc5\xb3 r\xc5\xabmuose (\xc5\xa1ie darbai nei\xc5\xa1lik\xc4\x99). Laikoma, kad Venecijoje jo mokiniu tapo Jakopas Belinis._NEWLINE_Apie 1411 m. D\xc5\xbeentil\xc4\x97 dirbo Folinjo mieste, kur suk\xc5\xabr\xc4\x97 freskas Palazzo Trinci r\xc5\xabmuose (menkai i\xc5\xa1likusios). Nuo 1414 m. dirbo Bre\xc5\xa1ijos vienoje ba\xc5\xbeny\xc4\x8di\xc5\xb3 (\xc5\xa1ie darbai nei\xc5\xa1liko). 1419 m. popie\xc5\xbeius Martynas V-asis buvo j\xc4\xaf i\xc5\xa1sikviet\xc4\x99s \xc4\xaf Rom\xc4\x85. 1420 m. dokumentuotas Sienoje. 1421 m. D\xc5\xbeentil\xc4\x97 dokumentuotas Florencijoje, kur gavo u\xc5\xbesakym\xc4\x85 Santa Trinita (\xc5\xa0v\xc4\x8d. Trejyb\xc4\x97s) ba\xc5\xbeny\xc4\x8dios Strozzi koply\xc4\x8dioje. Iki 1423 m. koply\xc4\x8diai D\xc5\xbeentil\xc4\x97 suk\xc5\xabr\xc4\x97 garsiausi\xc4\x85 savo darb\xc4\x85, altoriaus i\xc5\xa1tapym\xc4\x85 \xe2\x80\x9eI\xc5\xa1min\xc4\x8di\xc5\xb3 pagarbinimas\xe2\x80\x9c (\xc5\xa1iuo metu Ufici\xc5\xb3 galerijoje, i\xc5\xa1skyrus vien\xc4\x85 predelos fragment\xc4\x85 \xe2\x80\x9ePristatymas \xc5\xa1ventykloje\xe2\x80\x9c, kuris yra Luvre)_NEWLINE_1424 m. D\xc5\xbeentil\xc4\x97 v\xc4\x97l buvo Sienoje, o 1425 m. dirbo Orvjete, vietos katedroje. Iki 1425 m. dar atliko Florencijoje Quaratesi poliptik\xc4\x85 vienoje ba\xc5\xbeny\xc4\x8di\xc5\xb3 (fragmentai i\xc5\xa1sklaidyti po muziejus). Paskutinius metus praleido dirbdamas ties freskomis Romos \xc5\xa0v. Jono katedroje Laterane Martyno V-ojo u\xc5\xbesakymu. \xc5\xa0iuos darbus v\xc4\x97liau baig\xc4\x97 Pisanello. D\xc5\xbeentil\xc4\x97 da Fabrianas minimas mir\xc4\x99s 1427 m. spalio 14 d. dokumentuose. Numanoma, kad palaidotas vienoje Romos ba\xc5\xbeny\xc4\x8di\xc5\xb3, ta\xc4\x8diau jo kapas nei\xc5\xa1lik\xc4\x99s. D\xc5\xbeentil\xc4\x97 da Fabrianas \xc4\xaftakojo Jacopo Bellini, Pisanello ir Fra Angelico k\xc5\xabryb\xc4\x85.'